BJP का जवाब- यह जहर गांधी खानदान का; देश की इमेज से जुड़ा पहलवानों का धरना
Dainik Bhaskar Morning News and Latest Headlines; Here are today's top stories for you On Dainik Bhaskar. कांग्रेस अध्यक्ष खड़गे बोले- PM मोदी जहरीले सांप जैसे: आप सोचेंगे यह जहर है या नहीं? उसे चखेंगे और मौत हो जाएगी - WFI को चलाएगा तीन मेंबर का पैनल: पीटी उषा ने कहा- सड़क पर धरना अनुशासनहीनता; बजरंग बोले- इतने कड़े बयान की उम्मीद नहीं थी
नमस्कार, 
कांग्रेस अध्यक्ष मल्लिकार्जुन खड़गे ने कर्नाटक के कलबुर्गी में एक चुनावी सभा के दौरान कहा कि PM मोदी जहरीले सांप की तरह हैं। आप सोच सकते हैं कि यह जहर है या नहीं, लेकिन अगर उसे चखेंगे, तो आपकी मौत हो जाएगी। हालांकि, विवाद बढ़ने के बाद खड़गे ने सफाई दी। उन्होंने कहा, 'मैंने PM की विचारधारा को सांप जैसा बताया। मेरा बयान प्रधानमंत्री मोदी या व्यक्ति विशेष के लिए नहीं था।'
हालांकि खड़गे को सफाई देने में काफी देर हो चुकी थी। भाजपा और कई केंद्रीय मंत्रियों ने उन्हें और गांधी परिवार को खूब खरी-खोटी सुनाई। केंद्रीय मंत्री स्मृति ईरानी ने कहा कि ये शब्द भले ही खड़गे जी के हों लेकिन ये आस्था, ये विष गांधी खानदान का है जो उगला जा रहा है। वहीं शिक्षा मंत्री धर्मेंद्र प्रधान ने कहा कि कांग्रेस अध्यक्ष ने अपने राजनीतिक आकाओं को खुश करने के लिए ऐसे शब्दों का इस्तेमाल किया है।
दूसरी ओर कुश्ती संघ अध्यक्ष बृजभूषण सिंह के खिलाफ पहलवानों के धरने का आज छठा दिन है। इस बीच भारतीय ओलिंपिक संघ की अध्यक्ष पीटी उषा ने कहा, 'पहलवानों का सड़कों पर प्रदर्शन करना अनुशासनहीनता है, इससे देश की छवि खराब हो रही है।' बता दें कि बृजभूषण के खिलाफ FIR दर्ज कराने की मांग को लेकर 7 महिला पहलवानों की याचिका पर आज सुप्रीम कोर्ट में सुनवाई होनी है।
आज के प्रमुख इवेंट्स, जिन पर रहेगी नजर
5 बड़ी खबरें, जो आपको अपडेट रखेंगी...
1. BJP बोली- उन्हें कोई अध्यक्ष नहीं मानता, खड़गे बोले- किसी को ठेस पहुंचाने की मंशा नहीं थी
केंद्रीय मंत्री अनुराग ठाकुर ने कहा कि कांग्रेस ने मल्लिकार्जुन खड़गे को पार्टी अध्यक्ष बनाया, लेकिन कोई भी उन्हें अध्यक्ष नहीं मानता। इसीलिए उन्होंने ऐसा बयान देने के बारे में सोचा। PM मोदी को लेकर दिया गया खड़गे का बयान सोनिया गांधी के बयान से भी बदतर है। बता दें कि 2007 के गुजरात विधानसभा चुनाव के दौरान सोनिया गांधी ने PM मोदी को मौत का सौदागर कहा था।
कांग्रेस अध्यक्ष खड़गे ने कहा, 'BJP की विचारधारा विभाजनकारी, गरीबों और दलितों के प्रति नफरत और पूर्वाग्रह से भरी है। प्रधानमंत्री मोदी जी के साथ हमारी लड़ाई निजी नहीं, वैचारिक लड़ाई है। मेरा इरादा किसी की भावना आहत करने का नहीं था। अगर मेरे बयान से जाने अनजाने में किसी को ठेस पहुंची हो, किसी को दुख पहुंचा हो तो मैं उसके लिए खासतौर पर खेद व्यक्त करूंगा।'
पढ़ें पूरी खबर...
2. WFI को चलाएगा 3 मेंबर का पैनल, बजरंग बोले- पीटी उषा से कड़े बयान की उम्मीद नहीं थी
भारतीय ओलिंपिक संघ (IOA) ने पूर्व निशानेबाज सुमा शिरूर, वुशु एसोसिएशन ऑफ इंडिया के अध्यक्ष भूपेंद्र सिंह बाजवा को WFI चलाने के लिए तीन सदस्यीय एडहॉक पैनल में शामिल किया है। इधर, पीटी उषा के बयान पर पहलवान बजरंग पूनिया ने कहा- उनसे इतने कड़े बयान की उम्मीद नहीं थी। वे खुद एक महिला हैं, इसलिए हमें उम्मीद थी कि वे अपने साथी एथलीटों के साथ खड़ी होगी, उनकी बातों से आहत हूं।
विनेश फोगाट ने कहा- हम सड़क पर नहीं, अपने देश की जमीन पर हैं। लोकतांत्रिक देश का नागरिक होने के नाते विरोध करना हमारा अधिकार है। जब देश के ओलंपिक पदक विजेता सड़कों पर बैठे हैं, तो मुझे लगता है कि पीटी उषा मैम को पूछना चाहिए था कि हम आंसू क्यों बहा रहे हैं। वहीं साक्षी मलिक ने कहा- पीटी उषा हमारे लिए प्रेरणा थीं, उन्हें बताना होगा कि हमने कहां अनुशासनहीनता की है।
पढ़ें पूरी खबर...
3. दिल्ली में भारत-चीन के रक्षा मंत्रियों की बैठक, राजनाथ बोले- सीमा पर शांति स्थापित करे चीन 
आज दिल्ली में शंघाई सहयोग संगठन (SCO) के रक्षा मंत्रियों की बैठक है। इसकी अध्यक्षता रक्षा मंत्री राजनाथ सिंह करेंगे। मीटिंग में चीन के डिफेंस मिनिस्टर जनरल ली शांगफू भी हिस्सा लेंगे। 2020 में भारत-चीन के बीच हुई गलवान झड़प के बाद किसी भी चीनी मंत्री की यह पहली भारत यात्रा है। राजनाथ सिंह ने गुरुवार को चीन के डिफेंस मिनिस्टर जनरल ली शांगफू के साथ द्विपक्षीय मीटिंग की।
मीटिंग में राजनाथ सिंह ने कहा कि भारत चीन से अपने संबंध सुधारना चाहता है लेकिन इसके लिए पहले सीमा पर शांति स्थापित करनी होगी। मौजूदा समझौतों के उल्लंघन से दोनों देशों के बीच के संबंध खराब हुए हैं। SCO मीटिंग में रूस, उज्बेकिस्तान, किर्गिस्तान, तजाकिस्तान, ईरान और कजाकिस्तान के रक्षा मंत्री भी हिस्सा लेंगे। हालांकि पाकिस्तान के रक्षा मंत्री ख्वाजा आसिफ मीटिंग में वर्चुअली जुड़ेंगे।
पढ़ें पूरी खबर...
4. 1 मई से बंद रहेगा शिर्डी शहर, साईं मंदिर की सुरक्षा में CISF लगाने से मंदिर प्रशासन नाराज
साईं बाबा की नगरी शिर्डी 1 मई से अनिश्चितकाल के लिए बंद रहेगी। शिंदे सरकार ने साईं मंदिर की सुरक्षा के लिए CISF की तैनाती का आदेश दिया है। इससे नाराज मंदिर प्रशासन का कहना है कि सुरक्षा CISF के हाथ में जाने से श्रद्धालुओं को परेशानी होगी। वहीं एक पुजारी ने बताया कि साईबाबा ट्रस्ट का बंद से कोई लेना-देना नहीं है। हालांकि, शहर बंद के दौरान भी साईं मंदिर खुला रहेगा।
साईं मंदिर का पूरा मैनेजमेंट श्री साईंबाबा संस्थान ट्रस्ट करता है। सरकार ने मंदिर की सुरक्षा के लिए CISF की तैनाती कर दी है। ये तैनाती मेट्रो स्टेशन, एयरपोर्ट और मंदिर के आसपास सुरक्षा बढ़ाने के लिए की गई है। ऐसे में मंदिर प्रशासन और ग्रामीण CISF की तैनाती से खुश नहीं हैं। लिहाजा मंदिर प्रशासन और स्थानीय लोगों ने मीटिंग करके 1 मई से शहर को बेमियादी बंद करने का ऐलान किया है।
पढ़ें पूरी खबर...
5. सड़क पर ईद की नमाज पढ़ी 1700 पर FIR, मुस्लिम नेता बोले- हमें टारगेट किया जा रहा
कानपुर में ईद की नमाज सड़क पर पढ़ने पर 1700 लोगों के खिलाफ FIR दर्ज की गई है। ये FIR 3 थानों में दर्ज की गई है। पुलिस का कहना है कि रोक के बावजूद जाजमऊ, बाबूपुरवा और बड़ी ईदगाह बेनाझाबर के बाहर सड़क पर नमाज पढ़ी गई। FIR में ईदगाह कमेटी के सदस्यों का भी नाम है। जाजमऊ में 200 से 300, बाबूपुरवा में 40 से 50, बजरिया में 1500 नमाजियों के खिलाफ FIR हुई है।
बाबूपुरवा पुलिस ने नमाजियों के खिलाफ धारा-186 (सरकारी काम में बाधा डालना, धारा-188 (धारा-144 का उल्लंघन कर भीड़ जुटाना), धारा-283 (भीड़ जुटाकर रास्ता रोकना) और अन्य धाराओं में केस दर्ज किया गया है। इस पर ऑल इंडिया मुस्लिम पर्सनल लॉ बोर्ड के मेंबर मो. सुलेमान ने कहा, 'एक संप्रदाय विशेष को टारगेट किया जा रहा है। ऐसा लगता है कि राष्ट्र किसी एक धर्म का हो गया है।'
पढ़ें पूरी खबर...
कुछ अहम खबरें हेडलाइन में...
खबर लेकिन हटके...
शराब की लत छुड़ाने के लिए पहली बार चिप इम्पलांटेशन, महज 5 मिनट में पूरी हुई सर्जरी
चीन में शराब की लत से परेशान एक शख्स के शरीर में एक चिप इम्प्लांट की गई है। 36 साल के इस व्यक्ति का नाम लियू है। यह सर्जरी महज पांच मिनट में कम्प्लीट हो गई। रिपोर्ट्स के मुताबिक लियू चीन का पहला ऐसा शख्स है, जिसे इस तरह का स्पेशल चिप इम्प्लांट ट्रीटमेंट दिया गया है।
सर्जरी का फायदा ये होगा कि अब लियू को शराब की तलब ही नहीं लगेगी। ‘साउथ चाइना मॉर्निंग पोस्ट’ (SCMP) की एक रिपोर्ट में इस सर्जरी की जानकारी दी गई है। रिपोर्ट के मुताबिक सर्जरी को हुनान राज्य के हाईटेक ब्रेन हॉस्पिटल में अंजाम दिया गया। खास बात ये है कि ये एक क्लिनिकल ट्रायल था।
पढ़ें पूरी खबर...
खबरें जो सबसे ज्यादा पढ़ी गईं...
आपका दिन शुभ हो, पढ़ते रहिए दैनिक भास्कर ऐप…
मॉर्निंग न्यूज ब्रीफ को और बेहतर बनाने के लिए हमें आपका फीडबैक चाहिए। इसके लिए यहां क्लिक करें...